Χριστός ανέστη! Ο αναστηθείς Κύριος να τα φέρει όλα αναστάσιμα στις οικογένειές σας και να «αναστήσει» όλα εκείνα τα στοιχεία του Πολιτισμού μας, που έχουν πληγεί στη διάρκεια αυτής της τόσο δύσκολης χρονιάς!

Επί του άμεσου πρακτικού ζητήματος που θα διαχειριστούμε με το άνοιγμα των σχολείων, παρακαλούμε να διαβάσετε **προσεκτικά** τις κάτωθι οδηγίες:

Μέχρι την Παρασκευή 7/5 έχετε τον χρόνο να προμηθευτείτε από τα φαρμακεία τις εξετάσεις ταχείας ανίχνευσης( τα γνωστά self test). Προς βοήθειά σας θα αναρτήσουμε στην ιστοσελίδα οδηγίες συμπλήρωσης στο σύστημα της σχολικής κάρτας covid-19 , σε μορφή word.

Από τη Δευτέρα 10/5 λοιπόν, τα παιδιά που προσέρχονται στο σχολείο, θα πρέπει να έχουν μαζί τους το έντυπο της δήλωσης αρνητικού αποτελέσματος. Η δήλωση αυτή δύναται να είναι είτε εκτυπωμένη από το σύστημα, είτε σε μορφή ιδιόχειρου σημειώματος. Στην περίπτωση του ιδιόχειρου, θα πρέπει να αναγράφονται οι απαραίτητες πληροφορίες π.χ Ο κάτωθι υπογεγραμμένος…. κηδεμόνας του/της…, μαθητή/τριας της … τάξης δηλώνω υπεύθυνα ότι το παιδί μου υποβλήθηκε σε τεστ ανίχνευσης covid-19 την …..(ημερομηνία) και το αποτέλεσμα βγήκε αρνητικό. Βεβαίως, όσοι δεν έχετε δυνατότητα εκτύπωσης, μπορείτε πάντα να στέλνετε τις δηλώσεις στο μέιλ του σχολείου.

Οι αρνητικές δηλώσεις θα συγκεντρώνονται από τους υπευθύνους των τμημάτων δύο φορές την εβδομάδα και θα φυλάσσονται στο αρχείο του σχολείου. Οι εξετάσεις αυτές θα πρέπει να διενεργούνται από εσάς κάθε Κυριακή και Τετάρτη βράδυ. Σε ενδεχόμενο θετικό αποτέλεσμα (ειδικά Τετάρτη βράδυ!), ενημερώνετε άμεσα τη Δ/ντρια μέσω του υπεύθυνου δασκάλου του τμήματος, ώστε να ενημερωθούν οι γονείς για την αναστολή λειτουργίας του τμήματος .Εφιστούμε και πάλι την προσοχή σας: παρακολουθείτε τα μέιλ σας για τυχόν έκτακτες ενημερώσεις από το σχολείο!

Στόχος όλων μας είναι να περιορίσουμε για άλλη μια φορά την επιπλέον ταλαιπωρία και αναστάτωση, που –κακά τα ψέματα- περίσσεψαν σε όλους μας κατά τη φετινή χρονιά.Για να το πετύχουμε αυτό χρειάζεται να επιστρατευτεί στον μέγιστο βαθμό η καλή προαίρεση ΟΛΩΝ ΜΑΣ-μηδενός εξαιρουμένου γονέα ή εκπαιδευτικού.

Όσοι γονείς χρειάζεστε περαιτέρω διευκρινίσεις, μη διστάσετε να στείλετε μήνυμα στο μέιλ του σχολείου, αναγράφοντας στο θέμα « Επικοινωνία με τη Διευθύντρια» και θα έρθει η ίδια σε προσωπική επικοινωνία με τον καθένα ξεχωριστά το συντομότερο δυνατόν.

Επαναλαμβάνουμε επίσης, ότι δε χρειάζεται να σας αγχώνει ούτε το θέμα των απουσιών.

Ζητούμε συγγνώμη για το μακροσκελές των οδηγιών, απλώς -κατανοείτε πιστεύουμε- ότι πρέπει να τις τηρήσουμε όλοι, ώστε να πετύχουμε μια ήρεμη έναρξη από Δευτέρα και να αποφύγουμε εντάσεις σε ένα ούτως ή άλλως ιδιαίτερα επιβαρυμένο τελευταίο «ημίχρονο» της σχολικής χρονιάς.

Να είστε όλοι καλά, να έχετε πάντα υγεία στις οικογένειές σας! Yγεία όχι μόνο σωματική αλλά ψυχική, πνευματική και κοινωνική-διαστάσεις που λίγο ως πολύ «ράγισαν» τον τελευταίο χρόνο. Καλή δύναμη!